“ตระกูลป.” วิ่งคึก! รับราคาน้ำมันพุ่ง โบรกฯแนะ “ทยอยซื้อ” PTTEP มองผลงาน Q3 ฟื้น
"ตระกูลป." วิ่งคึก! รับราคาน้ำมันพุ่ง โบรกฯแนะ "ทยอยซื้อ" PTTEP มองผลงาน Q3 ฟื้น
6 ต.ค. 2563

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ปิดภาคเช้าที่ระดับ 80.50 บาท บวก 3.75 บาท หรือ 4.89% สูงสุดที่ระดับ 81.25 บาท ต่ำสุดที่ระดับ 79 บาท ด้วยมูลค่าการซื้อขาย 1.55 พันล้านบาท
ด้านราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 33.25 บาท บวก 1 บาท หรือ 3.10% สูงสุดที่ระดับ 33.25 บาท ต่ำสุดที่ระดับ 32.50 บาท ด้วยมูลค่าการซื้อขาย 1.3 พันล้านบาท
ขณะที่ ราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 41.50 บาท บวก 2.25 บาท หรือ 5.73% สูงสุดที่ระดับ 41.50 บาท ต่ำสุดที่ระดับ 40 บาท ด้วยมูลค่าการซื้อขาย 613.68 ล้านบาท
โดยปัจจัยที่ส่งผลให้ราคาหุ้นในกลุ่มพลังงานปรับตัวขึ้นแรง มาจากราคาน้ำมันปรับตัวขึ้นแรง
ด้าน บล.ฟิลลิป (ประเทศไทย) ระบุในบทวิเคราะห์ ปรับเพิ่มคำแนะนำเป็น “ทยอยซื้อ” ที่ราคาพื้นฐาน 88 บาท พร้อมมองว่าผลงานในไตรมาส 3 จะฟื้นตัวจากไตรมาสก่อน อีกทั้งจากแนวโน้มปริมาณขายปี 63 ที่ 355 KBOED ทำให้คาดปริมาณขายในไตรมาส 4/63 จะสูงถึง 390 KBOED ซึ่งมีโอกาสเป็นไปไม่ได้หาก PTT เรียกก๊าซน้อยและการเริ่มผลิตในมาเลเซียล่าช้ากว่าที่คาด ทำให้แนวโน้มการดำเนินงานในไตรมาส 4/63 จะอ่อนลงกว่าที่เคยคาด แต่คาดการดำเนินงานผ่านจุดต่ำสุดแล้ว